	[bookmark: _GoBack]Parlamentul European
2024-2029
	[image: EP logo RGB_Mute]



<Commission>{FEMM}Comisia pentru drepturile femeilor și egalitatea de gen</Commission>

<RefProc>2024/2019</RefProc><RefTypeProc>(DEC)</RefTypeProc>
<Date>21.2.2025</Date>
<TitreType>AVIZ</TitreType>
<CommissionResp>al Comisiei pentru drepturile femeilor și egalitatea de gen</CommissionResp>
<CommissionInt>destinat Comisiei pentru control bugetar</CommissionInt>
<Titre>referitor la descărcarea de gestiune pentru execuția bugetului general al Uniunii Europene aferent exercițiului financiar 2023, secțiunea III - Comisia, agențiile executive și al nouălea, al zecelea și al unsprezecelea Fond european de dezvoltare</Titre> 
<DocRef>(2024/2019(DEC))</DocRef>
Raportoare pentru aviz:<Depute> Lina Gálvez</Depute>


PA_NonLegDec

AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec>
A.	întrucât egalitatea de gen și eliminarea inegalităților sunt valori fundamentale ale Uniunii Europene, care sunt consacrate la articolul 2 din Tratatul privind Uniunea Europeană; întrucât egalitatea între bărbați și femei este una dintre valorile fondatoare ale Uniunii, iar Uniunea s-a angajat să promoveze egalitatea de gen în toate activitățile sale, instituind prin acest demers principiul integrării perspectivei de gen și al întocmirii bugetului ținând cont de perspectiva de gen, astfel cum se prevede la articolul 8 din Tratatul privind funcționarea Uniunii Europene (TFUE) și în Carta drepturilor fundamentale a Uniunii Europene;
B.	întrucât Comisia Europeană s-a angajat mai ferm să meargă către o Uniune a egalității, idee manifestată în Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor, care lansează o strategie europeană pentru egalitatea de gen 2020-2025, în conformitate cu articolul 8 din Tratatul privind funcționarea Uniunii Europene (TFUE);
C.	întrucât Planul de acțiune pentru educația digitală 2021-2027 va urmări expres să sporească incluziunea femeilor în disciplinele și carierele din domeniile digitale și STIM, inclusiv ca antreprenoare; întrucât viitoarele mecanisme de finanțare ar trebui să înlesnească această incluziune mai mare a femeilor și a fetelor;
D.	întrucât, potrivit Rețelei europene de prevenire a criminalității, obiectivele programului Daphne au fost și rămân relevante pentru nevoile care le-au creat, și anume protejarea copiilor, a tinerilor și a femeilor de violență și prevenirea acesteia;
E.	întrucât Uniunea își poate îmbunătăți în continuare abordarea în ceea ce privește promovarea egalității prin politicile, legislația și mecanismele sale de finanțare; întrucât Parlamentul European a cerut în repetate rânduri Comisiei să promoveze și să pună în aplicare integrarea perspectivei de gen, inclusiv integrarea dimensiunii de gen în buget și efectuarea de evaluări ale impactului de gen în toate domeniile de politică ale Uniunii;
F.	întrucât egalitatea de gen în Uniune a fost afectată negativ de consecințele regreselor în materie de egalitate de gen și de drepturi ale femeilor, în special în domeniul sănătății sexuale și reproductive și al drepturilor aferente (SRHR), în mai multe state membre; întrucât protejarea și promovarea sănătății sexuale și reproductive și a drepturilor aferente (SRHR) sunt esențiale pentru realizarea unei egalități de gen depline și pentru garantarea faptului că femeile au control asupra propriului corp; întrucât mișcările împotriva egalității de gen și mișcările anti-avort din Europa capătă o vizibilitate și o influență tot mai mare în rândul publicului; întrucât aceste mișcări sunt bine finanțate și bine organizate și este probabil ca, în viitor, ele să exercite o presiune mai mare asupra drepturilor femeilor; întrucât și alte crize actuale, cum ar fi criza climatică, conflictele armate și creșterea costului vieții, au un impact disproporționat asupra femeilor; întrucât acești factori adâncesc și mai mult inegalitățile și îngreunează avansul către egalitatea de gen;
G 	întrucât Carta drepturilor fundamentale a Uniunii Europene nu numai că consacră egalitatea de gen, ci apără și demnitatea umană și interzice toate formele de discriminare, inclusiv cele bazate pe orientarea sexuală și identitatea de gen,
1.	își exprimă profunda îngrijorare cu privire la faptul că bugetul Uniunii nu pune accentul pe protejarea femeilor și a fetelor împotriva oricăror forme de violență; regretă absența unor date defalcate privind violența de gen și îndeamnă la punerea în aplicare corespunzătoare și promptă a articolului 44 din Directiva privind combaterea violenței împotriva femeilor și a violenței domestice[footnoteRef:1]; solicită Comisiei și statelor membre să analizeze fezabilitatea extinderii și îmbunătățirii datelor colectate, în special pentru a preveni infracțiunile repetate sau previzibile, cât mai curând posibil și, în orice caz, în orice nouă legislație și revizuire; solicită să se efectueze evaluări obligatorii ale impactului din perspectiva genului care să vizeze protecția împotriva violenței, cu scopul de a permite monitorizarea eficacității măsurilor din actele legislative relevante; [1:  https://eur-lex.europa.eu/legal-content/RO/TXT/PDF/?uri=OJ:L_202401385] 

2.	subliniază că o perspectivă a egalității de gen ar trebui integrată și asigurată în toate domeniile de politică, având în vedere mai cu seamă multiplele efecte de gen ale diferitelor crize climatice, energetice și sociale aflate în desfășurare, cu accent pe SRHR și pe regresul în materie de egalitate de gen și de drepturi ale femeilor în mai multe state membre și la nivel mondial; își reiterează, așadar, solicitarea de a se asigura întocmirea bugetului ținând cont de perspectiva de gen în toate etapele procesului bugetar;
3.	subliniază că, din cauza persecuției pe care o suferă persoanele LGTBIQA+, este necesar să se aloce un buget suficient pentru măsurile de combatere a antipatiei față de persoanele LGTBIQA+, cum ar fi liniile telefonice pentru consiliere și acordarea de atenție;
4.	recunoaște angajamentul Uniunii față de integrarea perspectivei de gen și necesitatea de a pune accentul în continuare pe combaterea violenței împotriva femeilor și a fetelor în UE, precum și pe utilizarea campaniilor de informare; în acest sens, reamintește că una din trei femei din UE trece prin acte de violență de gen pe parcursul vieții, printre care și violențe fizice, sexuale și psihologice sau amenințări cu violența[footnoteRef:2]; subliniază nevoia de a reitera faptul că violul rămâne una dintre cele mai răspândite încălcări ale drepturilor omului, precum și necesitatea de a stabili de urgență o definiție comună a violului pe baza lipsei consimțământului, aplicabilă la nivel european, cu sancțiuni comune minime în legislațiile naționale; repetă că orice act sexual fără consimțământ trebuie calificat drept viol în fiecare stat membru al UE; [2:   https://fra.europa.eu/sites/default/files/fra_uploads/eu-gender_based_violence_survey_key_results.pdf] 

5.	reiterează faptul că sănătatea sexuală și reproductivă și drepturile aferente (SRHR) sunt drepturi fundamentale ale omului, iar exercitarea lor este un aspect fundamental al demnității umane și o condiție indispensabilă pentru a atinge egalitatea de gen; cere să se depună eforturi susținute la nivel european pentru a ne proteja valorile fundamentale, cum ar fi drepturile egale la autonomie corporală și accesul la sănătatea sexuală și reproductivă și la drepturile aferente, printre care și avortul legal și în condiții de siguranță; subliniază necesitatea de a consolida alocările bugetare care sprijină respectarea universală a sănătății sexuale și reproductive și a drepturilor aferente, precum și accesul la acestea, inclusiv accesul la avort gratuit, sigur și legal și la alte servicii esențiale de sănătate reproductivă;
6.	apreciază elaborarea și punerea în aplicare a metodologiei de integrare a perspectivei de gen în buget; repetă că aceasta trebuie dezvoltată în continuare și trebuie aplicată mai bine; cere să se colecteze, raporteze și evalueze mai bine datele comparabile defalcate pe genuri în contextul tuturor politicilor relevante ale UE; îndeamnă Comisia să trateze acest aspect cu prioritate;
7.	își exprimă preocuparea cu privire la riscurile financiare tot mai mari cauzate de războiul de agresiune al Rusiei împotriva Ucrainei și de impactul acestuia asupra femeilor; recunoaște poziția vulnerabilă a femeilor în contextul războiului și în zonele de conflict și nevoia de a acorda prioritate politicilor care protejează copiii, femeile și familiile, îndeosebi prin acordarea de ajutor în situații de conflict și acordarea de acces la servicii medicale, inclusiv la contracepția de urgență, testarea pentru depistarea infecțiilor cu transmitere sexuală, tratamentul profilactic post-expunere și accesul la servicii sigure și legale de avort; condamnă violența de gen legată de conflicte, inclusiv violența sexuală și violul ca armă de război; solicită protejarea și sprijinirea femeilor, inclusiv în privința aspectelor care țin de prevenirea traficului de ființe umane și a exploatării sexuale, punând accentul în mod deosebit pe acordarea de ajutor în situații de conflict și pe accesul la servicii de sănătate, inclusiv accesul la avort legal și în condiții de siguranță;
8.	reamintește că participarea la piața muncii este mult mai scăzută în rândul femeilor și bărbaților cu dizabilități în comparație cu cei fără dizabilități; cere să se ia măsuri adecvate pentru a rezolva această problemă;
9.	sprijină obiectivul inițiativei Spotlight a Organizației Națiunilor Unite de a pune capăt violenței împotriva femeilor și a fetelor și de a răspunde nevoilor grupurilor vulnerabile, din care fac parte, spre exemplu, victimele practicilor dăunătoare, precum mutilarea genitală a femeilor sau căsătoriile copiilor și subliniază faptul că este necesar ca aceste măsuri să includă femeile LBTIQA+; îndeamnă Comisia să pună capăt finanțării mișcărilor din interiorul și din afara Uniunii care contribuie la oprimarea femeilor sub toate formele, inclusiv a celor care militează împotriva drepturilor fundamentale, cum ar fi, printre altele, drepturile femeilor și SRHR; îndeamnă Comisia și statele membre să intensifice campaniile de informare care combat violența și discriminarea de gen, remarcând faptul că acestea ar trebui să presupună explicit depunerea unor eforturi educative de combatere a antipatiei față de persoanele LGBTIQA+ și de promovare a drepturilor sexuale și reproductive; cere să se desfășoare programe de educație sexuală și cu privire la relații care să fie cuprinzătoare, adaptate vârstei participanților și care să promoveze egalitatea de gen, consimțământul și respectarea diversității în toate statele membre;
10.	cere ca bugetul UE să susțină financiar mai bine femeile care au în prezent puține posibilități de a face schimb cu alții și de a-și dezvolta competențele, de exemplu, prin programe de mentorat sau rețele profesionale din toate sectoarele economiei europene;
11.	amintește că, în conformitate cu articolul 11 alineatul (2) din TUE, instituțiile UE trebuie să mențină un dialog deschis, transparent și structurat cu organizațiile societății civile și cu asociațiile reprezentative; în acest context, subliniază, în special, că succesul finanțării structurale este o condiție indispensabilă pentru a asigura participarea publicului și că fără aceasta nu ar fi posibil ca cetățenii să își facă auzită vocea la nivelul UE prin asociațiile lor reprezentative, să poarte un dialog periodic cu instituțiile UE care contribuie la asigurarea participării democratice la elaborarea politicilor, la un dialog deschis și amplu, grație căruia este luată în considerare toată diversitatea de opinii și preocupări, cu acces egal pentru interesul public și interesele comerciale, să exercite un rol de monitorizare a punerii în aplicare a politicilor și legislației UE, inclusiv a utilizării fondurilor UE, sau să acționeze ca un sistem de control și echilibru al statului de drept; reamintește că, în orientările sale politice, Comisia și-a asumat angajamentul de a-și intensifica colaborarea cu organizațiile societății civile care dețin cunoștințe de specialitate și au un rol important de jucat în ceea ce privește apărarea unor aspecte societale specifice și a drepturilor omului; acest lucru presupune faptul că, deși Comisia nu ar trebui să împuternicească ONG-urile să desfășoare anumite activități sau să susțină anumite poziții sau politici, este în continuare deosebit de important ca organizațiile societății civile, prin finanțare din partea UE, să se poată angaja într-un „dialog deschis, transparent și structurat cu instituțiile UE”, așa cum este consacrat la articolul 11 din TUE, prin diferite activități, cum sunt cele de promovare, demonstrațiile sau acțiunile judiciare, iar acestea ar trebui să rămână eligibile în cadrul programelor de finanțare relevante și să dispună de suficientă finanțare special prevăzută;
12.	evidențiază că trebuie să se ia măsurile necesare astfel încât toate finanțările UE să ajungă la destinatarii lor prevăzuți și nicio finanțare din partea UE să nu fie alocată sau asociată vreunei cauze sau forme de terorism, lucru ce ar avea consecințe catastrofale pentru femei și fete;
13.	solicită un cadru de finanțare stabil, care să garanteze eficacitatea și sustenabilitatea programului Daphne, pentru a sprijini obiectivul de protecție a femeilor și a copiilor împotriva violenței; salută eficiența programului Daphne, reflectată, de pildă, de realizările și efectele sale impresionante, în comparație cu resursele modeste alocate; subliniază importanța alocării unei linii bugetare specifice pentru inițiativa Daphne cu scopul de a spori vizibilitatea, transparența și responsabilitatea în distribuirea fondurilor, în special prin măsuri menite să combată toate formele și nivelurile de violență de gen împotriva femeilor și fetelor și de violență domestică și să acorde un sprijin adecvat victimelor; recunoaște că scopul programului Daphne este de a proteja copiii, tinerii și femeile de toate tipurile de violență și de traficul de persoane și de a atinge un nivel înalt de protecție a sănătății, de bunăstare și de coeziune socială; în acest scop, îndeamnă UE să considere programul o prioritate în cadrul bugetului UE;
14.	solicită să se creeze un program special integrat în cadrul de finanțare a programului Daphne, menit să găsească soluții la problema violenței îndreptate împotriva femeilor LBTIQA+, care să presupună și oferirea de adăposturi sigure, accesul la servicii de sprijin adaptate nevoilor lor și protecția drepturilor lor în materie de sănătate sexuală și reproductivă.

